Μπροστά σε μια κομβική απόφαση για τη συνέχεια της ημέρας του έχει βρεθεί ο Αναστάσης Δ., ο οποίος δεν μπορεί με τίποτα να αποφασίσει αν είναι πολύ νωρίς για να παραγγείλει τον τρίτο καφέ που θα πιει από το πρωί.

Ο 34χρονος ιδιωτικός υπάλληλος, ήπιε τον πρώτο του καφέ λίγα λεπτά αφότου μπήκε στο γραφείο, γεμίζοντας ένα φλιτζάνι από τον έτοιμο γαλλικό που βρισκόταν ήδη στην κουζίνα. Δύο ώρες αργότερα, με τη νύστα να συνεχίζει να τον καταβάλλει, αποφάσισε να συμμετάσχει σε ομαδική παραγγελία από γειτονική καφετέρια, ζητώντας έναν καπουτσίνο γλυκό με μαύρη ζάχαρη.

Το μεσημεριανό του φαγητό όμως, φάνηκε να εξουδετερώνει εντελώς τη λειτουργία του καφέ στον οργανισμό του, αφού την ώρα που γράφονται αυτές οι γραμμές, ο Αναστάσης μετά βίας κατορθώνει να διατηρήσει ανοιχτά τα μάτια του και σκέφτεται αν θα παραγγείλει ακόμη έναν καφέ.

«Αν πάρω κιόλας τον τρίτο μου καφέ, σημαίνει ότι θα πιω τουλάχιστον άλλους δύο μέχρι το τέλος της ημέρας, κάτι που θα μου δημιουργήσει νεύρα και ένταση. Από την άλλη δεν βλέπω πώς θα μείνω ξύπνιος χωρίς καφέ μετά τα μπιφτέκια που έφαγα. Φοβάμαι όμως ότι αν κάποιος μετράει τους καφέδες μου θα θεωρήσει πως ήρθα για δουλειά άυπνος και θα με κακολογήσει», σχολιάζει ο 34χρονος με εμφανή τη νύστα αλλά και τον προβληματισμό στα λόγια του.

«Τουλάχιστον βρήκα κάτι να με απασχολεί απ' τη δουλειά μου, η οποία με νυστάζει ακόμη παραπάνω. Αν μάλιστα χρειαστεί να τηλεφωνήσω και να πάω κάτω να πληρώσω τον καφέ μου, κερδίζω μισή έξτρα ώρα ενέργειας από την υπερένταση», καταλήγει.

Το «Κουλούρι» παρακολουθεί στενά την περιπέτεια του Αναστάση και θα σας ενημερώσει πρώτους για την τελική του απόφαση.